Lavočkin La-5
Lavočkin La-5 arba tiesiog La-5 (rus. Лавочкин Ла-5) – Antro pasaulinio karo laikotarpio SSRS gamybos fronto naikintuvas. Naikintuvas La-5 buvo sukurtas kito lėktuvo – LaGG-3 pagrindu. Pastarasis įpusėjus Antrajam pasauliniam karui buvo pasenęs, jį buvo sunku pilotuoti ir negalėjo kovoti prieš naujus vokiečių naikintuvus. Pirmiausia buvo nutarta pakeisti variklį. La-5 buvo sumontuotas naujas Švecovo konstrukcijos variklis AŠ-82 (АШ-82). Buvo nuspręsta pakeisti tik variklį, o patį korpusą palikti LaGG-3. Tačiau Lavočkinas skeptiškai žiūrėjo į tokius pakeitimus ir 1942 m. balandį buvo pristatytas La-5. Konstrukcijoje lyginant su LaGG-3 buvo pakeista priekinė dalis, sumontuota nauja ginkluotė, sumažėjo lėktuvo ilgis. Padidėjo ne tik naujojo lėktuvo greitis, bet ir keliamoji galia. Fronte lėktuvas naudotas nuo 1942 m. vasaros. Pirmame mūšyje jis dalyvavo 1942 m. rugpjūčio 14 d. Rezultatyviausiu šį orlaivį naudojusiu daliniu laikomas SSRS 5-osios gvardijos armijos aviacijos pulkas, įvykdęs 3802 kovinius skrydžius, deklaravęs numušęs 128 priešo lėktuvus ir praradęs 52 savo La-5. Sovietinių pilotų teigimu, La-5 buvo pranašesnis nei Focke-Wulf Fw-190, tačiau nusileido vėlesnių modifikacijų Messerschmitt Bf-109. Karo metu SSRS KOP prarado 2 591 La-5: 1942 m. - 73, 1943 m. - 1460, 1944 m. - 825, 1945 m. - 233 vnt. La-5 buvo antras pagal patirtus nuostolius SSRS KOP naikintuvo tipas - daugiau prarasta tik Jak-1.